google/wiki40b huggingface dataset:
משה מזרחי

קורות חיים

משה מזרחי נולד באלכסנדריה במצרים שם ספג תרבות צרפתית ים-תיכונית, שאופיינה במפגש רב תרבותי בין מיעוטים מיוון, ארמניה, טורקיה, וארצות ים-תיכוניות אחרות אשר היוו חלק נכבד מאוכלוסיית העיר באותה תקופה. תרבות זו משמשת בסיס ליצירתו של משה ובסרטיו מופיעה ערגה לתום הילדות שאיפיין תקופה זו. עלה לישראל ב-1946 מאלכסנדריה יחד עם אמו האלמנה ואחיו שבתאי. המשפחה התיישבה ביפו ועברה חבלי קליטה קשים. משבר גדול התחולל סמוך לעלייתם כאשר סבו, אבי אימו, נפטר בישראל והאם הפכה למפרנסת המשפחה. דמות אימו משמשת כמרכיב מרכזי ביצירתו הרואה בדמות האישה את ההשראה והיצירה, ובלעדיה, כדבריו, נותר היה הגבר ברברי.
התחנך בחברת נוער בקיבוץ מעברות ואימץ לעצמו תפיסת עולם קומוניסטית, שההתפכחות ממנה באה רק בשנים מאוחרות יותר. גם אז לא נפרד מהרעיון הקומוניסטי, אך הכיר בקושי ליישמו. ב-13 ביולי 1948 נהרג אחיו בגיל תשע בהפצצה של חיל האוויר המצרי. הימים היו ימי קרבות לטרון, ובבית הקברות נחלת יצחק לא היו די קברנים, כדי לכרות את הקברים הרבים וכך, נאלצו מזרחי ודודו לכרות את קברו של אחיו.
יכולתו של מזרחי ללמוד ולהתאים את עצמו לסביבה שבה נמצא, איפשרה לו להתערות בחיי הקיבוץ ולאחר מכן בסביבה הישראלית. תוך כדי עיסוקו בתרגום סרטים, התחדדה בו ההכרה שיעודו הוא בימוי סרטים. מאחר שתעשיית הסרטים בישראל הייתה בראשית דרכה, החליט לנסוע לפריז. ב-1958 נסע לצרפת ללימודי קולנוע ונשאר ליצור שם. ב-1970 ביים את סרטו הראשון "אורח בעונה מתה".
בשנות ה-70 חזר לישראל, עסק בבימוי סרטים ישראליים ובמקביל עבד גם בצרפת.
ב-1994 קיבל פרס על מפעל חיים מפסטיבל הסרטים הבינלאומי בחיפה וב-2001 זכה בפרס אופיר על מפעל חיים בתחום הקולנוע.
סרטו עטור השבחים "כל החיים לפניו" נבחר על ידי חברי האקדמיה האמריקאית לקולנוע לסרט הזר הטוב ביותר לשנת 1977 בתחרות ה"אוסקר". בסרט כיכבו השחקנית הצרפתיה סימון סיניורה והישראלית מיכל בת-אדם, אשתו של מזרחי. (מלבדו זכה ב-2019 גם הישראלי גיא נתיב בפרס האוסקר על סרטו הקצר "Skin").
בפברואר 2019 יצא לאור הספר "מבוא לאהבה: הסרטים של משה מזרחי" מאת מרט פרחומובסקי, הכולל שיחות עם מזרחי על חייו וסרטיו וכן ניתוחים של סגנונו ויצירתו. הספר יצא בהוצאת ליריקה ובעריכת עליזה ציגלר. 
מזרחי היה נשוי עד יום מותו לשחקנית-במאית מיכל בת-אדם ולהם בן, דניאל. הוא שימש מורה מן החוץ באוניברסיטת תל אביב בחוג לקולנוע וטלוויזיה.
קווינטוס קייקיליוס מטלוס נפוס הצעיר

קווינטוס קייקיליוס מטלוס נפוס הצעיר (בלטינית: Quintus Caecilius Metellus Nepos;‏ סביב 100 לפנה"ס - 55 לפנה"ס) היה בנו של קווינטוס קייקיליוס מטלוס נפוס. נבחר לטריבון בשנת 62. במהלך כהונתו כטריבון התנגד למרקוס טוליוס קיקרו. תקף אותו על הוצאתו להורג של קטילינה ומנע ממנו לשאת נאום בתום כהונת הקונסול שלו. בשנת 60 לפראיטור. בשנת 57 נבחר לקונסול. במהלך כהונתו כקונסול התפייס עם קיקרו והתנגד לפובליוס קלודיוס פולכר. בשנת 56 היה לנציב בהיספניה קיטריור.
דניאל מנדוזה

ביוגרפיה

מנדוזה, צאצא לאנוסי פורטוגל שמשפחתו התפללה בבית הכנסת בוויס מרקס, היה מגדולי המתאגרפים של תקופתו ואלוף אנגליה באגרוף בין השנים 1792–1795. נחשב לאבי "האגרוף המדעי" וכמי ששכלל את ספורט האגרוף בזמן תקופת חוקי בראוטון, שקדמו לשילוב הכפפות (באותה תקופה מתאגרפים החלו לשלב כפפות במהלך האימונים, אך לא במהלך הקרבות עצמם). הסגנון ה"מדעי" היה נחוץ לו עקב נחיתותו הפיזית הבולטת, מכיוון שטרם המציאו קבוצות משקל, ומנדוזה ששקל כ-70 ק"ג התמודד בזירה עם ענקים במשקל של 100 ק"ג.
כמו כן היה לראשון שהנהיג גביית כסף מקהל בתחרויות אגרוף ] (לפני כן נהגו להסתפק באחוזים מההימורים על המנצח).
בשנת 1789 פרסם את הספר "אומנות האגרוף". מנדוזה גרם לשינוי הדימוי של היהודים בעיני האנגלים ונחשב ליהודי הראשון שדיבר עם מלך אנגליה.
ב-1981 הונצח מנדוזה ביד לאיש הספורט היהודי במכון וינגייט, מוזיאון המנציח יהודים שזכו להישגים ספורטיביים יוצאי דופן. ב-1990 נבחר כחבר בהיכל התהילה הבינלאומי של האיגרוף.
סיבוכיות זמן

זמן ריצה לוגריתמי

אלגוריתם בעל זמן ריצה לוגריתמי מסתיים תוך זמן פרופורציוני ללוגריתם של גודל הקלט. אין צורך לציין את בסיס הלוגריתם, משום שהחלפת בסיס שקולה לכפל בקבוע, ולכן אם זמן הריצה פרופורציוני לגודל הקלט לפי בסיס לוגריתם כלשהו, הוא פרופורציוני לגודל הקלט גם לפי כל בסיס לוגריתם אחר.
לדוגמה, חיפוש ברשימה ממוינת (בשיטת החצייה) מתבצע בזמן ריצה לוגריתמי. תפקידו של האינדקס בבסיס נתונים הוא לאפשר זמן ריצה לוגריתמי בחיפושים, כאשר ללא אינדקס זמן הריצה הוא ליניארי.

זמן ריצה ליניארי

נאמר על אלגוריתם שזמן ריצתו ליניארי אם זמן הריצה שלו חסום על ידי פונקציה ליניארית בגודל הקלט, או - באופן שקול - פרופורציונלי לאורך הקלט.
לדוגמה, אלגוריתם אשר מחפש את המספר הגדול ביותר ברשימת מספרים נתונה על ידי מעבר סדרתי על הרשימה הוא בעל זמן ריצה ליניארי שכן אם גודל הקלט הוא n, האלגוריתם יבצע n צעדים.
מאידך, אלגוריתם מיון אשר ממיין רשימת מספרים על ידי בחירת המספר הגדול ביותר והסרתו מהרשימה, בחירת השני בגודלו והסרתו, וכן הלאה, אינו בעל זמן ריצה ליניארי. זאת משום שאם גודל הקלט הוא n, האלגוריתם מבצע n שלבים, ובכל שלב מבצע n-1 צעדים (מעבר על כל המספרים שנותרו) ולכן זמן הריצה יהיה ריבועי.
זמן ריצה ליניארי הוא בפרט פולינומי ועל כן נחשב חישוב יעיל.

זמן ריצה פולינומי

לאלגוריתם נתון ישנו זמן ריצה פולינומי אם קיים פולינום  כך שזמן הריצה של האלגוריתם עבור קלטים בגודל n חסום על ידי ערך הפולינום עבור n. אלגוריתמים אשר זמן ריצתם אינו חסום על ידי פולינום, כגון אלגוריתמים בעלי זמן ריצה מעריכי, נקראים לעיתים "סופר-פולינומיים".
מקובל לקשר זמן ריצה פולינומי עם חישוב יעיל, כך שאלגוריתם ייחשב יעיל אם זמן הריצה שלו פולינומי. מעשית, לא כל זמן ריצה פולינומי מעיד על יעילות, שכן קיימים פולינומים בעלי חזקות גבוהות - בעת פיתוח אלגוריתם נעדיף זמן ריצה פולינומי מסדר נמוך, כגון זמן ליניארי או ריבועי.

זמן ריצה מעריכי

סיבוכיות זמן הריצה של אלגוריתם היא מעריכית אם ורק אם פונקציית זמן הריצה שלו חסומה על ידי פונקציה מעריכית (kⁿ) כפול קבוע, כאשר בסיס הפונקציה המעריכית (k) גדול מ-1.
על פי רוב, אלגוריתמים בעלי זמן ריצה מעריכי אינם נחשבים ליעילים, וזאת משום שהפונקציה המעריכית "גדלה מהר מאוד" ביחס לקלט; לכן, מועדף השימוש באלגוריתמים מזמני ריצה טובים יותר.

זמן הריצה של פתרון בעיית הפירוק לגורמים

בעיית הפירוק של מספר שלם לגורמים נחשבה במשך שנים לבעיה אקספוננציאלית והיא עמדה על סיבוכיות משוערת מסדר גודל  והושגו רק שיפורים מינוריים בערכו של הקבוע . שיפור משמעותי הושג ב-1988, כאשר המתמטיקאים ג'ון פולארד, מארק מאנאס, הנדריק לנסטרה וארג'ן לנסטרה פרסמו את שיטת נפת שדה מספרים המיוחדת לפירוק מספרים בעלי מבנה מיוחד כמספרי פרמה ומספרי קנינגהם. לשיטה זו סיבוכיות מהצורה  כשהקבוע . כמספר שנים לאחר מכן, פותח האלגוריתם הכללי - "נפת שדה המספרים הכללית" המתאים לפירוק כל מספר שלם ויעילותו מוערכת ב-, כשהקבוע . בכל המקרים נוסחאות הסיבוכיות מנומקות, מוסכמות על כל המומחים, מגובות בתוצאות אמפיריות - אך אינן מוכחות.
מומחים הראו שעל ידי אלגוריתם קוונטי המבוצע במחשב קוונטי, כגון אלגוריתם שור, ניתן להפחית את זמן הריצה של בעיית הפירוק לגורמים לזמן ריצה נמוך בהרבה.
דוד טפרסון

קורות חייו

טפרסון נולד בשנת 1926 בקייפטאון בירת דרום אפריקה, כבן השלישי למשפחה של יוצאי ליטא שהיגרו לדרום אפריקה בעקבות הפוגרומים במדינה. הוריו, אייב ואדית, עסקו בניהול בתי מלון בדרום אפריקה.
בשנת 1932, בהיותו בן 6, נשלח להתגורר בחווה של דודו בכפר גאריס (בקרבת הגבול עם נמיביה).
בצעירותו, סבל טפרסון מקשיים בלימודים בשל בעיית דיסלקסיה והוא עבר מספר בתי ספר, אך לא סיים את לימודיו התיכוניים.
ב-15 במאי 1948, יום לאחר הכרזת העצמאות, עלה פטרסון לארץ על גבי האונייה 'טטי', שעל סיפונה היו כ-300 צעירים, בהם ניצולי שואה ומתנדבים מדרום אפריקה, מפינלנד ועוד, שהגיעו על מנת להתגייס לעזרת המדינה העוברית. טפרסון היה אחד מכ-3,500 מתנדבי חוץ לארץ שהגיעו לארץ בתקופת מלחמת העצמאות.
באותו יום החל השלב השני של מלחמת העצמאות, עם פלישת צבאות ערב לישראל וטפרסון גויס למחרת הגעתו. תחילה שובץ כלוחם בגדוד 34 של חטיבת אלכסנדרוני והשתתף בקרבות סביב טנטורה, ראש העין וכפר סבא.
בהמשך יצא לקורס המ"כים והסמלים הראשון בצה"ל. כשיצחק מודעי, מפקד הפלוגה שלו (ולימים ח"כ ושר בממשלות ישראל) סירב לבקשתו להתגייס לפלמ"ח, ערק טפרסון מהחטיבה ועבר לשרת בגדוד התשיעי הממונע של חטיבת הנגב בפלמ"ח, במסגרתו נטל חלק במבצע יואב לכיבוש באר שבע ומבצע עובדה לכיבוש אילת.
בשנת 1949, פגש טפרסון את אשתו לעתיד שושנה, צברית מתל אביב. יחד היו ממקימי מושב הבונים במועצה אזורית חוף הכרמל. בהמשך עברו להתגורר ברמת גן, שם עבד טפרסון כפועל בניין ואף עסק בשיפוצים.
לאחר מלחמת העצמאות, התנדב טפרסון לשירות מילואים ובשנת 1954 השלים את קורס קציני המילואים.
בשנת 1961 עברו הזוג להתגורר בכפר שמריהו, שם הקים טפרסון את חברת הבנייה "דויד טפרסון". בהמשך, פעל להקמתה של יחידה 605 - יחידת המתנדבים של כפר שמריהו.
לצד עבודתו, התמסר טפרסון להנצחת מורשת מח"ל. הוא הקים מוזיאון וארכיון בביתו, כתב ספרים, הקים אתר אינטרנט והיה ממקימי אנדרטת מח"ל בדרך בורמה והאנדרטה לחללי חטיבת המילואים של חיל השריון ("אגרוף ורומח") בסמוך לרנטיס.    לאחר מותו, נתרם הארכיון על מח"ל שהקים בביתו למוזיאון לתולדות השריון בלטרון.
בשנת 1997, הוענקה לטפרסון על ידי הרמטכ"ל אמנון ליפקין-שחק, דרגת אלוף-משנה.
הוא המשיך לשרת כקצין במילואים עד יום פטירתו (למעלה מ-67 שנות שירות). עד למותו, נחשב לאיש המילואים הוותיק והמבוגר בצה"ל.
טפרסון הותיר אחריו את שלושת ילדיו - גדי, אסף ושחקנית התיאטרון והקולנוע עידית טפרסון, ונכדים. אשתו שושנה נפטרה בשנת 2010.
בשל מבנהו הפיזי וגובהו (1.96) זכה לכינוי "מגדל".
וסטסיאלנד

היסטוריה

המועדון נוסד בשנת 2008 והחל לשחק בליגה השלישית בדנמרק. בעונת 2008/2009 הגיע לשלב 32 האחרונות בגביע הדני והפסיד לקבוצת פ.צ. קופנהגן. בסוף העונה הגיע למקום הראשון בליגה השלישית ועלה לליגה השנייה בדנמרק. המועדון החל לשחק בליגה השנייה בעונת 2009/2010. בעונה זו הפסיד בסיבוב השני של הגביע לקבוצת אסביירג. בעונת 2010/2011 הגיע לשלב 32 האחרונות בגביע והפסיד לקבוצת הורסנס. בעונת 2011/2012 הגיע לשלב 32 האחרונות בגביע והפסיד לקבוצת פ.צ. קופנהגן. 
בעונת 2012/2013 הגיע לשלב 32 האחרונות בגביע והפסיד לקבוצת וג'לה קולדינג. בסוף העונה הגיע למקום השני בליגה והעפיל בפעם הראשונה לליגת העל של דנמרק. בעונת 2013/2014 הגיע המועדון לשמינית גמר הגביע הדני והפסיד לקבוצת וג'לה בולדקלוב. עונה לאחר מכן ירד המועדון לליגת המשנה הדנית.
כביש 581

היסטוריה

הקטע הרוחבי של הכביש, מגבעת חיים להמעפיל היה לקראת ביצוע לאחר קום המדינה בפברואר 1949. העבודות על הכביש היו בעיצומן בפברואר 1950, ובאפריל 1950 קיבלה מועצה אזורית עמק חפר הלוואה מהממשלה לצורך סיום סלילת הכביש. מאזור קיבוץ המעפיל נמשך הכביש דרומה לכיוון גן יאשיה ובחן.
הקטע האורכי נסלל ככביש גישה לקיבוץ להבות חביבה ונועד לחבר אותה ליישובי מועצה אזורית מנשה. העבודה החלה בספטמבר 1951 והכביש נחנך בדצמבר 1952 בטקס רשמי, בעת שהיה דרך ללא זיפות. חברת אש"ד סירבה לספק שירות אוטובסים על הכביש והכביש סבל מבלאי מהיר. בשנת 1962 דרש קיבוץ להבות חביבה שהמדינה תיקח על עצמה את עלות הקמת הכביש שכן הוא הפך להיות כביש אזורי המשרת מספר יישובים ולא הוגן שהעלויות יכוסו על ידי הקיבוץ לבדו.
בשנות ה-70 חוברו שני מקטעי הכביש. מאז פתיחת מחלף באקה-ג'ת על כביש 6 בשנת 2004 שימש כביש 581 לקישור בין כביש 6 לכביש 4, ולחיבור כביש 4 עם כביש 65 בדרך העוקפת את חדרה, גבר מאוד עומס התנועה בכביש. פתיחת כביש 9 ביולי 2014 שמה קץ לשימושים אלו בכביש והחזירה את השימוש בו לרמה המקומית.
כמה מהצמתים לאורך כביש 581 הוגדרו "צמתים אדומים" משום שהתרחשו בהם תאונות דרכים רבות. תושבי היישובים הקימו ועד פעולה, הנקרא 'מטה יישובי עמק חפר למען בטיחות בכביש 581' הקורא לרשויות לטפל בדחיפות במפגעי הבטיחות לאורכו ולהוציא אל הפועל את הפרויקטים הבטיחותיים המתוכננים על הכביש.
הנצחיים (סרט)

תקציר העלילה

עלילת הסרט תתרחש לפני מיליוני שנים על רקע מלחמת עליונות הגזע בין ישויות אלמותיות בשם "הנצחיים" - גזע אבולוציוני מהונדס גנטית שנוצר בידי גזע "השמימיים" - לבין גזע יריב בשם "הסטיות"; ותעקוב אחר מערכת היחסים בין שני הנצחיים איקריס וסרסי.

פיתוח

באפריל 2018, נשיא אולפני מארוול, קווין פייגי, הצהיר כי האולפנים שוקדים על פיתוח סרט שיתבסס על "הנצחיים", גזע בדיוני שנוצר על ידי המאייר ג'ק קירבי, עבור השלב הרביעי שלהם ביקום הקולנועי של מארוול. אולפני מארוול נפגשו עם מספר תסריטאים, מתוך רצון תסריטי להתמקד בדמותה של סרסי. לאחר חודש, אולפני מארוול שכרו את מתיו ק. וריאן פירפו לכתוב את התסריט, שכלל סיפור אהבה בין דמויותיהם סרסי ואיקריס. ביוני, פייגי הצהיר שאולפני מארוול מעוניינים לחקור את "הנצחיים" מכיוון שהם היוו השראה למיתוסים ואגדות לאורך ההיסטוריה של היקום הקולנועי של מארוול.
במהלך סוף אוגוסט, הרשימה של אולפני מארוול עבור במאי מתאים לסרט הצטמצם לכדי רשימה קצרה שכללה את הבמאית קלואי ז'או - שהייתה במקביל גם ברשימת הבמאיות המובילות לבימוי הסרט "האלמנה השחורה" - ניקול קאסל, טראוויס נייט, והזוג כריסטינה גאלגו וסירו גורה. ז'או נבחרה ונשכרה למלאכת בימוי הסרט כעבור חודש, לאחר שאולפני מארוול הזדרזו לשכור אותה אותה לאחר שהתרשמו מהפגישה איתה, וחששו שאולי היא תעבור לפרויקט אחר באולפן גדול. עבור אולפני מארוול, עיבוד "הנצחיים" למסך הגדול נחשב למעבר "המושלם" לשלב הבא של סרטים, יחד עם פרויקטים כמו "קפטן מארוול", והותר לאולפנים ללהק קבוצה מגוונת-אתנית של שחקנים על מנת לגלם נצחיים שונים. בפברואר 2019, חזר פייגי ואמר כי אולפני מארוול מתעניינים ב"נצחיים" בשל "האפוס העצום והמדהים של קירבי המשתרע על פני עשרות אלפי שנים" בקומיקס; מכיוון שהם רצו ליצור יותר סרטי אנסמבל "מההתחלה", כמו "שומרי הגלקסיה", במקום לבנות ביסודיות את האנסמבל הדמויות עד לקרוס-אובר כפי שעשו עם "הנוקמים"; ולהציג "דמויות שרוב העולם מעולם לא שמע עליהן".

פרה-פרודקשן

השחקנית אנג'לינה ג'ולי נכנסה למשא ומתן על הצטרפות לצוות השחקנים בדמותה של סרסי במרץ 2019, ואילו השחקנים קומיל נאנג'יאני ודון לי לוהקו לתפקידים לא ידועים. חודש לאחר מכן. באותה התקופה, דווח שעלילת הסרט תכלול לראשונה בהיסטוריית אולפני מארוול גיבור-על הומוסקסואל. במאי, השחקן ריצ'רד מאדן נכנס למשא ומתן על גילום דמותו של איקריס, וחודש שלאחר מכן, סלמה הייק נכנסה למשא ומתן מוקדם על תפקיד לא ידוע. ביולי, מגזין וראייטי דיווח שג'ולי, מאדן ומילי בובי בראון הצטרפו לצוות השחקנים. עם זאת, מאוחר יותר, בראון הכחישה את השתתפותה בסרט. בכנס הקומיק-קון שנערך באותו חודש, השתתפותם של ג'ולי, מאדן, נאנג'יאני, לי והייק בסרט אושר, והוכרז על הצטרפותם של לורן רידלוף, בריאן טיירי הנרי וליה מקיו לצוות השחקנים. בכנס D23 שנערך בידי אולפני וולט דיסני נחשף כי לצוות השחקנים נוספו בריאן קיאוגן, קיט הרינגטון וג'מה צ'אן לתפקידיהם של דרואיג, דיין ויטמן וסרסי, בהתאמה.

צילומים

המגזין אנטרטיינמנט ויקלי הודיע כי צילומי הסרט כבר החלו בלונדון לאחר שצוות השחקנים ותאריך עליית הסרט לאקרנים הוכרזו רשמית ביולי 2019 במהלך כנס הקומיק-קון הבינלאומי.
רוית הכט

ביוגרפיה

רוית הכט נולדה וגדלה בקריית ביאליק. בתום לימודיה התגייסה לצה"ל ושירתה בתפקיד כתבת בעיתון "במחנה". לאחר שחרורה מהשירות הצבאי החלה לעבוד במערכת העיתון "ידיעות אחרונות" בתפקידי עריכה וכתיבה (בתחומי כלכלה, צרכנות, מוסף "זמנים מודרניים" ועוד).
בשנת 2003 החלה ללמוד בבית הספר סם שפיגל לקולנוע ולטלוויזיה. לאחר חמש שנות לימודים ויצירת סרט גמר ("חופשת מחלה", 2008), חזרה לעולם התקשורת והחלה לעבוד בתפקידי עריכה וכתיבה שונים באתרי חדשות ובטלוויזיה. הכט עבדה כעורכת חדשות ב"חברת החדשות של ערוץ 2" ובאתר האינטרנט של "חדשות 2"; וכראש דסק "עסקים" באתר "וואלה!".
בשנת 2010 עברה למערכת עיתון "הארץ", ובמשך שנתיים הייתה סגנית עורך במוסף "ספרים" וכתבה ביקורות ספרים ומאמרי דעה. בשנת 2012 התקדמה לתפקיד עורכת מדור "דעות" בזירה הדיגיטלית, ממלאת מקום עורך מדור "דעות" במהדורה המודפסת ואחראית על כתיבתם ועריכתם של מאמרי המערכת. כיום, הכט בעלת טור שבועי במדור "דעות" בנושאי כלכלה וחברה, פוליטיקה, תרבות ופמיניזם. כמו כן, מפרסמת ראיונות פוליטיים. 
ב-2013 החלה ללמד כתיבה מתקדמת במכללה האקדמית ספיר ובמכללת הדסה בירושלים.
ב-2016 הייתה חברה בחבר השופטים בתחרות ליצירה דוקומנטרית ע"ש דוד פרלוב, המוענקת על ידי "קרן פרלוב".
הכט גרה בתל אביב עם בת זוגה ובתן המשותפת.
מצרית

סיווג

המצרית משתייכת למשפחת השפות האפרו-אסייתיות. בין המאפיינים הטיפוסיים לשפות האפרו-אסייתיות שקיימים במצרית ניתן למנות, עיצורים נחציים, מערכת תנועות שכוללת /a i u/, סיומות -at לשם עצם נקבה, m-, לשם עצם ו-ī לתארים. מתוך ענפי השפות האפרו-אסייתיות המצרית מגלה דמיון רב ביותר לשפות השמיות ובמידה פחותה לשפות הכושיות.

מורפולוגיה

פרק זה לוקה בחסר. אנא תרמו לוויקיפדיה והשלימו אותו.

תחביר

עד שלהי תקופת המצרית התיכונה מבנה המשפט הבסיסי היה VSO (קרי פועל-נושא-מושא), בדומה לשפות שמיות כגון הערבית. לדוגמה, המשפט "האיש פתח את הדלת" ייכתב כ"פתח האיש את הדלת".  בניבים אלו גם לא קיים יידוע. בניבים המאוחרים יותר נזנח המבנה התחבירי VSO, וגם החלו להשתמש ביידוע כמו בשפות אפרו-אסיאתיות אחרות. המצרית בעלת שני מינים דקדוקיים, זכר ונקבה. בתחילה השתמשו במספרים הדקדוקיים, יחיד, זוגי ורבים, אך בהמשך הזוגי נעלם.
Top R&B/Hip-Hop Albums

אלבומי הרית'ם אנד בלוז\היפ הופ הכי טובים (באנגלית: Top R&B/Hip-Hop Albums) הוא מצעד המפורסם על ידי בילבורד, המגזין מדרג את אלבומי ההיפ הופ וה-R&B על פי נתוני המכירות שמלוקטים על ידי Nielsen SoundScan. 
ב-1999 שמו של המצעד שונה מ-"Top R&B Albums". המצעד יצא לאור בפעם הראשונה בשנת 1965 במגזינים כ-Hot R&B LPs, ושמו היה "Top Black Albums". המצעדים שפורסמו בשנים 1969–1978 הוגדרו כמצעדי מוזיקת נשמה.
מצעד אלבומי הרית'ם אנד בלוז\היפ הופ הכי טובים של בילבורד כולל את הסגנונות: quiet storm, urban contemporary, מוזיקת נשמה, R&B, היפ הופ ולפעמים מוזיקת האוס.
Runaway Train (שיר של סול אסיילום)

רקע

השיר יצא לאור ביוני 1993 כסינגל הרביעי מהאלבום "Grave Dancers Union" שיצא שנה קודם לכן. השיר זכה להצלחה רבה ברחבי העולם. הוא הגיע למקום החמישי במצעד הבילבורד הוט 100, למקום השני במצעד המיינסטרים טופ 40, ולמקום הראשון במצעד מגזין RPM הקנדי. הוא הגיע לזהב על ידי איגוד תעשיית ההקלטות האמריקאי לאחר שנמכרו ממנו 600,000 עותקים בארצות הברית. במדינות נוספות זכה השיר להצלחה כגון נורווגיה, שווייץ, ניו זילנד, ושוודיה.

וידאו קליפ

הוידאו קליפ לשיר בוים על ידי טוני קיי, והושמע רבות ב-MTV. לשיר נוצרו מספר גרסאות. הגרסה שיצאה בארצות הברית החלה בהודעה על המסך האומרת "ישנם מעל למיליון בני נוער אבודים המסתובבים ברחובות של ארצות הברית, כאשר הגרסה הבריטית לווידאו קליפ כללה את ההודעה "100,000 בני נוער אבודים ברחובות בריטניה".
לאורך הווידאו קליפ נראית הלהקה שרה ומנגנת, ותוך כדי מופיעות סצנות מבוימות. בסצנה הראשונה ילד הרואה את סבו מכה את סבתו והורג אותה. כתוצאה מכך נאלץ הילד לברוח. סצנה השנייה נערה שעוסקת בזנות עולה על רכב של גבר. בהמשך נלקחת הנערה לרכב מסחרי של כנופיה ולאחר מכן נלקחת על ידי אמבולנס לבית החולים לאחר שהוכתה. בסצנה שלישית של הקליפ נראה תינוק הנחטף על ידי אשה מבוגרת מעגלתו, ואמו רצה אחר רכב החוטפת.
לאורך הקליפ נראים גם ילדים שנפגעו כתוצאה מהתעללות בהם. בקטע מהקליפ נראות על המסך תמונות רבות של ילדים נעדרים לצד שמם ושנת היעלמותם. הרעיון להציב תמונות של ילדים נעדרים בקליפ נהגה על ידי במאי הקליפ קיי, ששאב השראה מתמונות ילדים נעדרים על קרטוני חלב. לדבריו, 26 ילדים שהופיעו בקליפ שבו לביתם.
בסוף הקליפ נראה פירנר על המסך אומר: "אם ראית את אחד מהילדים האלו, או שאתה אחד מהם צלצל למספר הזה" ולאחר מכן פורסם המספר מספר. MTV הסירו את הקטע הזה כי הם לא רצו שהקליפ יהיה חלק מתשדיר שירות. תחנת VH1 שידרה את הגרסה הבריטית באורכה המלא.
סוכנות המודיעין וביטחון הציבור (יפן)

סוכנות המודיעין וביטחון הציבור של יפן (ביפנית: 公安調査庁; kōanchōsa-chō) היא סוכנות ביטחון פנים המופקדת על מודיעין פנימי, מאבק במרגלים וחתרנות. זהו שירות הביטחון העיקרי במדינה, כפוף למשרד המשפטים היפני ופועל מכוח החוק למניעת חתרנות. הארגון הוקם ב-21 ביולי 1952. מנכ"ל הסוכנות הנוכחי (נכון ל-2017) הוא מיקינאו קיטאדה.
לאורך כל תקופת המלחמה הקרה, נאבק הארגון  בהסתננויות של מרגלים סובייטים ואנשי ביון מקוריאה הצפונית והרפובליקה העממית של סין. נוסף לכך, פעלה הסוכנות לדיכוי פעולותיו של הצבא האדום היפני. הארגון התרכז באיסוף מודיעין אותות ומניעת ריגול זר.
רק לאחר המתקפה בסארין על הרכבת התחתית של טוקיו ב-1995, התמקד הארגון בלוחמה בטרור ופעל לנטרול פעילויות של ארגון הטרור אום שינריקיו. בעקבות התקרית הארגון ספג ביקורת על כך, שלא יכול היה למנוע את הברחת החומרים הביולוגיים והשימוש בהם בתחבורה ציבורית. בעת ניהול חקירת האירוע, הארגון שיתף פעולה עם מחלקת הלשכה לביטחון הציבור של משטרת המטרופולין של טוקיו.
הארגון תוקצב ב-70 מיליון ין יפני, על מנת לעקוב אחר הצ'ונגרין - ההתאחדות הכללית של הקוריאנים ביפן, ולבחון את פעילויות הביון של קוריאה הצפונית. הארגון משתף פעולה עם נאייחו, סוכנות הביון הממשלתית, במאבקו בטרור. כמו כן, הסוכנות משתפת פעולה עם המוסד הישראלי, MI6 הבריטי, ה-CIA וה-FBI.
מקרה מנוון

במתמטיקה, מקרה מנוון של עצם מתמטי הוא מקרה קצה של העצם המקיים את הגדרתו, אולם הוא חורג מהמאפיינים השגרתיים של העצם ולרוב הוא פשוט יותר. לעיתים המקרה המנוון אינו מקיים את הגדרת העצם אך הוא הגבול של סדרת עצמים המקיימים את ההגדרה. 
ההחלטה האם לכלול או לא לכלול מקרה מנוון בהגדרת העצם תלויה בהקשר, והיא מבוססת על אסתטיקה ונוחות. לדוגמה, ניתן להגדיר משולש כאוסף של שלוש נקודות (קודקודים) והקטעים המחברים אותן (צלעות), אולם הגדרה זו כוללת משולשים מנוונים - משולשים שבהם שלוש הנקודות הן על ישר אחד. במקרה כזה משולש מנוון הוא פשוט קטע (בתוספת מידע על מיקום קודקוד עליו). הגדרה זו נוחה כאשר עוסקים באי-שוויון המשולש, שם יש חשיבות למקרה המנוון שבו מתקיים שוויון. אולם כאשר עוסקים בגאומטריה אוקלידית, מקובל להעלים את המקרה המנוון ולהגדיר משולש בעזרת שלוש נקודות שאינן על ישר אחד. זאת משום שמשולש מנוון אינו תואם את התפיסה היומיומית של משולש והוא אינו מקיים תכונות משולש חשובות, למשל הוא אינו מגדיר מישור, ויש משפטים שאינם מתקיימים בו, למשל המשפט: "משולש ששתיים מזוויותיו שוות זו לזו הוא שווה-שוקיים" - שתיים מזוויותיו של משולש מנוון שוות זו לזו (הן אפס), אך משולש כזה אינו בהכרח שווה-שוקיים.
תכונות מסוימות של עצמים מתמטיים משתמרות גם במקרים המנוונים, לעיתים קרובות באופן ריק. דוגמה: גם במשולש מנוון מתקיים המשפט שמפגש האנכים האמצעיים הוא מרכז המעגל החוסם, מהסיבה הפשוטה שבמשולש מנוון האנכים האמצעיים אינם נפגשים (הם מקבילים) וכלל אין מעגל חוסם (אין מעגל העובר דרך שלוש נקודות הנמצאות על ישר אחד). לעיתים ניאלץ להיזהר בניסוח של טענות, על מנת שיתקיימו גם במקרה המנוון. דוגמה: המשפט "במשולשים דומים, היחס בין שטחי המשולשים שווה ליחס בין ריבועי האורך של הצלעות המתאימות" אינו מתקיים במקרה המנוון (כי הוא מדבר על חלוקה באפס), אך הוא מתקיים בניסוח השקול (המסורבל מעט יותר): "במשולשים דומים, שטח המשולש האחד שווה לשטח המשולש האחר כפול יחס ריבועי האורך של הצלעות המתאימות". הניסוח הראשון שהובא כאן הוא ניסוחו של אוקלידס בספרו "יסודות" (כרך VI, משפט 19), וממנו (כמו ממשפטים נוספים בספר זה, ובפרט משפט 20 בכרך I: במשולש סכום שתי צלעות גדול מהצלע השלישית) ברור שאוקלידס לא כלל משולש מנוון בהגדרתו של משולש.
יש דמיון בין עצמים המכונים מנוונים לעצמים המכונים טריוויאליים. אולם לרוב עצם מכונה טריוויאלי בעיקר כשהוא דוגמה פשוטה ביותר לעצם, אבל אין בו איבוד משמעותי של תכונות או של מבנה פנימי כמו במקרה מנוון.
שנות ה-30 של המאה ה-1

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

כלכלה

פרק זה לוקה בחסר. אנא תרמו לוויקיפדיה והשלימו אותו.

אסונות

פרק זה לוקה בחסר. אנא תרמו לוויקיפדיה והשלימו אותו.

התנקשויות, חיסולים, וניסיונות התנקשות

פרק זה לוקה בחסר. אנא תרמו לוויקיפדיה והשלימו אותו.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

תרבות פופולרית

פרק זה לוקה בחסר. אנא תרמו לוויקיפדיה והשלימו אותו.

אישים בולטים

פרק זה לוקה בחסר. אנא תרמו לוויקיפדיה והשלימו אותו.
We Didn't Start the Fire

וידאו קליפ

את הווידאו קליפ והמוזיקה לסינגל ביים כריס בלום. הקליפ מתחיל עם זוג נשוי טרי הנכנסים למטבח בסגנון שנות הארבעים, הוא ממשיך ומציג אירועים בחיי ביתם בארבעת העשורים הבאים כולל תוספת של ילדים, צמיחתם, בהמשך גם נכדים ומותו של אבי המשפחה בסופו של דבר. חלוף הזמן מתואר גם על ידי שיפוץ תקופתי ושדרוגי המטבח, בעוד בילי ג'ואל בלתי משתנה נראה ברקע.

האירועים המוזכרים בשיר

אף על פי שהמילים בשיר נאמרים בקיצור עם כמה אנשים ואירועים המוזכרים במילה אחת כל אחד, יש הסכמה רחבה על משמעות המילים והאירועים.
האירועים הבאים מופיעים לפי סדר הופעתם בשיר, שהוא כמעט כולו כרונולוגי. הליריקה לכל אירוע אינדיבידואלי קצרה והאירועים מנוקבים על ידי המקהלה ואלמנטים ליריים אחרים. הרשימה הבאה כוללת שמות ארוכים יותר ותיאוריים יותר לשם הבהרה. אירועים ממגוון הקשרים - כמו בידור פופולרי, פרשיות חוץ וספורט מתערבבים, ומעניקים רושם לתרבות הזמן בכללותו. ישנם 119 פריטים המופיעים בשיר ושהעיקריים בהם מופיעים להלן.
סאמר חאג' יחיא

ביוגרפיה

סאמר חאג' יחיא נולד בשנת 1969, בן לד"ר מוחמד חאג' יחיא, שעסק בקרימינולוגיה.
הוא בעל תואר ראשון בחשבונאות וכלכלה (1991) ותואר ראשון במשפטים (1998) מהאוניברסיטה העברית בירושלים. התמחה בעריכת דין במשרד הרצוג, פוקס, נאמן ושות' והוסמך כעורך דין. השלים גם התמחות בראיית חשבון במשרד דלויט. הוא בעל תואר שני בכלכלה (1994) ובמנהל עסקים, עם התמחות בפיננסים ובבנקאות (1998), אף הם מהאוניברסיטה העברית בירושלים. בשנת 2004 קיבל תואר דוקטור במאקרו כלכלה מ-MIT, על עבודה שכותרתה "Essays in financial economics : terror, consumption, and investment, currency options and liquidity premium, and purchasing power parity". בשנת 2011 הוסמך כ-CFA (Chartered Financial Analyst).
עבד בתפקידים בכירים בחברות ייעוץ והשקעות גדולות בארצות הברית, בהן Fidelity Investments  ו-National Financial Services LLC.
שימש מרצה בקורסים בתחומי כלכלה, פיננסים ויזמות באוניברסיטת הרווארד, ב-MIT, באוניברסיטה העברית ובמרכז הבינתחומי הרצליה. היה יו"ר ועדת הביקורת של מרכז רפואי הדסה בירושלים וחבר במליאת המועצה להשכלה גבוהה.
הוא מנכ"ל ויושב ראש של חברת ס.ה. עדן ניהול וייעוץ עסקי בינלאומי בע"מ, שהוקמה ב-2015, חברה פרטית בבעלותו המלאה למתן שירותי ניהול וייעוץ עסקי בינלאומי.
ביוני 2017 מונה לדירקטור חיצוני בחברת שטראוס גרופ. בדצמבר 2018 מונה לדירקטור בחברת ביג מרכזי קניות.
בשנת 2014 החל לכהן כדירקטור בבנק לאומי לישראל. ביוני 2019 נבחר ליושב ראש הדירקטוריון של הבנק, והחל לכהן בתפקיד זה ב-22 ביולי 2019.
פעיל בעמותת קו משווה לעידוד התעסוקה של אקדמאים ערבים-ישראלים ובמיזם קולקטיב אימפקט.

חיים אישיים

חאג' יחיא נשוי לעדן, מורה, ואב לארבעה. מתגורר בטייבה. 
אחיו הבכור, ד"ר סלים חאג' יחיא, הוא מנתח לב המתגורר בסקוטלנד. אחיו הצעיר, ראני חאג' יחיא, הוא עורך דין, יועץ למשרד גורניצקי ושות' ומנהל מיזם "שער הירדן" לעידוד המסחר עם ירדן.